Întâlnirea Grupului inter-instituţional pentru pregătirea şi      

implementarea Noului Cod Civil din data de 22 iunie 2011

Loc de desfăşurare – sediul Consiliului Superior al Magistraturii

Participanţi:
Domnul Cristi Danileţ – membru al Consiliului Superior al Magistraturii cu activitate permanentă;
Domnul Adrian Neacşu – membru al Consiliului Superior al Magistraturii cu activitate permanentă;
Domnul Pavel Bebi – executor judecătoresc din cadrul Centrului de pregătire şi perfecţionare a executorilor judecătoreşti.
Doamna Adela Danciu – Şef al Serviciului juridic din cadrul Institutului Bancar Român;

Domnul Marius Cătălin Preduţ – coordonator site EuroAvocatura;
Domnul Alexandru Stan – preşedintele Asociaţiei Pro Justiţia;
Doamna judecător Cristiana Crăciunescu – director al Şcolii Naţionale de Grefieri şi formator INM;
Doamna Diana Mihăilă – şef al Departamentului formare continuă din cadrul INM;
Domnul Cătălin Bogdan – membru al Asociaţiei T.A.T.A.;
Doamna Diana Constantinescu –  membru al Asociaţiei LideriJust;
Domnul Ioan Luca Vlad – avocat, membru al Asociaţiei LideriJust;
Doamna procuror Florenţa Baltă – procuror şef Serviciu din cadrul Parchetului de pe lângă Înalta Curte de Casaţie şi Justiţie – Secţia judiciară;

Doamna Beldea Virginia – notar public - Uniunea Naţională a Notarilor Publici din România;

Domnul Augustin Fuerea – şef Departament în cadrul Institutului Notarial Român;
Doamna Alina Bodolan - Institutul Notarial Român;

Doamna Alina Matei – Juridice.ro
Domnul Dan Stoica – vicepreşedinte al Societăţii pentru Justiţie.
Domnul judecător Cristi Danileţ a deschis şedinţa grupului de lucru reamintind participanţilor că în data de 01 octombrie 2011 noul Cod civil va intra cu certitudine în vigoare, iar perioada de pregătire a sistemului judiciar din România este foarte scurtă. Există o „mare ameninţare” ca şi celelalte 3 coduri să apară în prima jumătate a anului viitor, iar dacă proiectul acesta reuşeşte va putea fi folosit ca şi pilot pentru celelalte 3 coduri. Acest proiect are 3 componente: pe de o parte, chestiunile de organizare administrativă în special este vorba de instanţele care, urmare a dispoziţiei Codului Comercial, trebuie să se reorganizeze, respectiv, Secţiile comerciale să capete o altă denumire, să se unească cu alte secţii sau pur şi simplu să aibă o altă denumire. 
În al doilea rând există alte chestiuni organizatorice interne, de exemplu stabilirea numărului de judecători ori modul în care se  face împărţirea aleatorie. A doua mare componentă, este componenta de formare profesională a tuturor celor implicaţi aici: magistraţi, avocaţi, grefieri, executori judecătoreşti, notari publici. De asemenea, domnul judecător Cristi Danileţ a precizat că ar fi ideal „ ca să schimbăm între noi instituţiile, toate suporturile de curs existente pentru a folosi cât de cât o bază comună de formare, în ideea că dacă asigurăm o interpretare unitară a noilor dispoziţii, vom asigura în viitor poate, o jurisprudenţă unitară”. 
A treia chestiune importantă despre care s-a discutat în cadrul întâlnirii, a fost alcătuirea unui Cod civil – comentariu, articol cu articol care să fie disponibil pe internet sub tutela autorităţilor, deci nu este o chestiune privată în care profesionişti ai dreptului din toate ramurile juridice vor explicita noile dispoziţii din Codul civil.
Domnul judecător Cristi Danileţ le-a reamintit participanţilor că, Codul civil nu este în totalitate nou, o mare parte este preluată din vechiul Cod civil, respectiv, din legi speciale, iar alte instituţii apărute noi, sunt fie ca urmare a evoluţiilor sociale, fie ca urmare a copierii lor sau a adaptării unor reglementări din străinătate.

Domnul judecător Cristi Danileţ a adus la cunoştinţa participanţilor faptul că, Ministerul Justiţiei va organiza în data de 30 iunie 2011 o conferinţă cu privire la noul Cod Civil, în care sunt invitaţi inclusiv profesorii care au lucrat la acest Cod Civil şi de asemenea, au fost invitaţi şi magistraţi, avocaţi, notari. Domnul judecător Cristi Danileţ a făcut menţiunea ca tot ceea ce se dezbate la conferinţă să ajungă ulterior în teritoriu, iar de preferat ar fi ca această conferinţă să fie filmată de către colegii de la Ministerul Justiţiei care apoi să o posteze şi pe internet, pe un site, urmând a fi făcute DVD-uri care vor fi trimise în teritoriu.
INPPA –ul va organiza la Constanţa o conferinţă cu privire la Codul Civil dar şi la Codul de procedură civilă, conferinţă la care vor fi invitaţi: magistraţi, notari publici, executori judecătoreşti.
Domnul judecător Cristi Danileţ a comunicat participanţilor faptul că, domnul ambasador la Franţei a trimis o scrisoare domnului preşedinte al Consiliului Superior al Magistraturii Nicolae Horaţius Dumbravă, scrisoare în care se precizează că experţii francezi ne pot ajuta în tot ceea ce avem nevoie.
Doamna judecător Cristiana Crăciunescu a apreciat că este foarte utilă invitarea unor experţi din Franţa. Anumite instituţii din Codul familiei sunt inspirate din dreptul francez, respectiv, „autoritatea tutelară”, inspirată din sistemul francez, va avea implicaţii în privinţa modului de a dispune prin hotărâre judecătorească, cu privire la copii în cazul divorţului sau „prestaţia compensatorie” la fel este luată din sistemul francez. Deci, majoritatea instituţiilor din dreptul familiei, mai puţin adopţia şi filiaţia sunt inspirate din dreptul francez.
Doamna judecător Cristiana Crăciunescu a precizat următorul fapt: căsătoria încheiată anterior intrării în vigoare a noului Cod Civil, de la data de 01 octombrie 2011, va fi supusă normelor Codului Civil şi de asemenea, va fi o modificare de competenţe, protecţia specială a minorului urmând a intra la judecătorii.
Doamna Diana Vintilă a comunicat participanţilor şi domnului judecător Cristi Danileţ, faptul că la INM a început organizarea seriei de 4 conferinţe şi practic s-a împărţit materia noului Cod Civil în 4 mari module care vor fi susţinute de profesorii de la facultăţile de drept care au fost şi membrii în comisiile de elaborare. Cele 4 conferinţe vor fi transmise online, iar persoana care doreşte va putea accesa direct partea din înregistrare.
Domnul Augustin Fuerea a precizat că în luna septembrie 2011 se vor organiza în cadrul Institutului Notarial Român, activităţi de pregătire pe categorii de beneficiari: notari publici în funcţie, notari stagiari şi personal auxiliar, la care se adaugă şi alţi beneficiari, respectiv, cei din cadrul afacerilor externe, care desfăşoară activitate consulară.
Domnul judecător Cristi Danileţ a concluzionat că online, pe site se va putea vedea varianta republicată a Codului Civil, care va apărea spre sfârşitul lunii iulie 2011, imediat după publicarea în Monitorul Oficial. Când „o persoană va deschide art.1, va avea textul aşa cum apare în Monitorul Oficial, incluzând toate modificările, în al doilea rând va apărea un istoric al reglementării, apoi va fi un comentariu doctrinar propriu-zis”.

Având în vedere toate aceste aspecte legate de Noul Cod Civil şi mulţumind participanţilor pentru această întâlnire, domnul judecător Cristi Danileţ a declarat închisă şedinţa grupului de lucru.

